Predkladacia správa

Ministerstvo spravodlivosti Slovenskej republiky predkladá na rokovanie Legislatívnej  rady vlády Slovenskej republiky návrh zákona, ktorým sa mení a dopĺňa zákon č. 301/2005 Z. z. Trestný poriadok v znení neskorších predpisov a ktorým sa menia a dopĺňajú niektoré zákony. 
 
Predkladaný materiál bol vypracovaný na základe Programového vyhlásenia vlády SR na rok 2011 schváleným uznesením vlády SR č. 883 z 15. decembra 2010.  
 
Účelom návrhu zákona v čl. I (novela Trestného poriadku) je vytvoriť legislatívne podmienky pre realizáciu programového vyhlásenia vlády SR v časti Trestná politika štátu a väzenstvo so zameraním najmä na zrýchlenie trestného konania, elimináciu možnosti obštrukčného správania zo strany obvinených, rozšírenia oprávnenia ministra spravodlivosti podávať dovolanie v trestných veciach aj o skutkové otázky, zefektívnenia fungovania existujúcich trestnoprávnych inštitútov s využitím informačno-technických prostriedkov, zvýšenia ochrany oznamovateľov závažnej kriminality a zefektívnenia inštitútu spolupracujúceho obvineného. 
 
Účelom návrhu zákona v čl. II (novela Trestného zákona) je účinne reagovať na opakujúce porušovania vymedzených spoločenských vzťahov s dôrazom na posúdenie ich spoločenskej  nebezpečnosti, u ktorých sa ich doterajšia ochrana inými odvetviami práva hodnotí ako neúčinná. Novelou Trestného zákona sa rovnako vytvárajú legislatívne podmienky pre realizáciu Programového vyhlásenia vlády Slovenskej republiky v časti Trestná politika štátu a väzenstvo. Predkladanou novelou Trestného zákona sa súčasne plnia záväzky Slovenskej republiky vyplývajúce z jej členstva v Európskej únii a iných medzinárodných inštitúciách.     
  
            V čl. III návrhu zákona sa navrhuje doplnenie zákona č. 49/2002 Z. z. o ochrane pamiatkového fondu v znení neskorších predpisov o definíciu archeologického nálezu v súvislosti s návrhom novely Trestného zákona (čl. II) týkajúcej sa trestného činu poškodzovania a znehodnocovanie archeologického dedičstva.
  
Návrh zákona je v súlade s Ústavou, ústavnými zákonmi, medzinárodnými zmluvami, ktorými je Slovenská republika viazaná a zákonmi a súčasne je v súlade s právom Európskej únie.
 
Navrhovaná právna úprava nebude mať dopad na štátny rozpočet, rozpočty obcí alebo rozpočty vyšších územných celkov a nezakladá nároky na pracovné sily a organizačné zabezpečenie. Materiál nemá finančný, ekonomický, environmentálny vplyv ani vplyv na zamestnanosť, podnikateľské prostredie a informatizáciu spoločnosti.
 
Návrh zákona bol predmetom riadneho pripomienkového konania. Na rokovanie Legislatívnej rady vlády Slovenskej republiky sa návrh zákona predkladá s rozpormi (Najvyšší súd Slovenskej republiky, Generálna prokuratúra Slovenskej republiky, Slovenská advokátska komora), ktoré sa nepodarilo odstrániť ani na rozporovom konaní. Predkladateľ trvá na navrhovanom znení zákona.